
AVIZ
asupra propunerii legislative privind stimularea investiţiilor
În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă privind stimularea investiţiilor, trimisă cu adresa nr. PL.x 500 din  8 septembrie 2008 şi înregistrată sub nr. 31/811 din 09.09.2008.


Camera Deputaţilor este Cameră decizională, conform prevederilor art. 75 (1) din Constituţia României, republicată, şi art. 92 alin. (9) pct. 1 din Regulamentul Camerei Deputaţilor, republicat.


Senatul a respins  iniţiativa legislativă în şedinţa din 23 iunie 2008.

Potrivit prevederilor art. 61 din Regulamentul Camerei Deputaţilor, republicat, Comisia a dezbătut iniţiativa legislativă în şedinţa din 27 ianuarie 2009.
Membrii Comisiei au examinat propunerea legislativă supusă avizării, expunerea de motive, avizul favorabil al Consiliului Legislativ cu nr. 274 din 10.03.2008 precum şi punctul de vedere al Guvernului, transmis cu adresa nr. 1222 din 27.05.2008 în care precizează că nu susţine adoptarea prezentei iniţiative legislative.
În urma dezbaterilor, membrii Comisiei au constatat că iniţiativa legislativă cuprinde unele reglementări discriminatorii între cetăţenii români care au lucrat în străinătate şi alţi cetăţeni, încalcând prevederile art. 16 din Constituţia României, republicată, nu conţine dispoziţii referitoare la sancţiunile pentru aplicarea necorespunzătoare a prevederilor acesteia, condiţiile de reducere a stimulentelor, de returnare a acestora, etc., şi induce confuzie în reglementări. 
Având în vedere cele constatate, membrii Comisiei au hotărât, în unanimitate, avizarea negativă a iniţiativei legislative.


În raport de obiectul şi conţinutul său, propunerea legislativă face parte din categoria legilor ordinare. 

                                  PREŞEDINTE,                SECRETAR,
                                  Daniel Buda                Gabriel Andronache
Consilier

